བྱང་ཚད་སློབ་གསོ་ནི་སློབ་མ་སོ་སོའི་སྤྱོད་ཤེས་ལུས་མཛེས་བཞི་ཁྱོན་ཡོངས་ནས་འཕེལ་རྒྱས་ཡོང་བར་དམིགས་པའི་དོན་སྤྱི་ཞིག་ཡིན་ཞིང་།ཞབས་བྲོ་སློབ་གསོ་ནི་སློབ་མའི་སློབ་གསོའི་མ་ལག་ཧྲིལ་པོའི་ནང་གི་ཡན་ལག་ཅིག་ཡིན་པས་ན།ཞབས་བྲོ་སློབ་གསོ་ནི་བྱང་ཚད་སློབ་གསོར་མཐོར་འདེགས་ཡོང་བའི་ཐབས་ལམ་ཞིག་ཀྱང་ཡིན།སློབ་གྲྭས་ཞབས་བྲོ་སློབ་གསོ་སྤེལ་ན་སློབ་མའི་གཟུགས་གཞི་ལེགས་བཅོས་ཡོང་བ་དང།སློབ་མ་འགྲེང་སྟངས་ཀྱི་ནོར་འཁྲུལ་ཡོ་བསྲང་བྱེད་ཐུབ་པ།སློབ་མའི་སྙིང་སྟོབས་ཆེར་བསྐྱེད་པ་བཅས་ལ་ཕན་ནུས་ཆེན་པོ་ལྡན་ནོ།།སློབ་མས་ཞབས་བྲོ་སློབ་གསོ་དང་ལེན་དང་ཞབས་བྲོ་སྦྱོང་བརྡར་བྱས་ན་སློབ་མར་སྔར་ལས་ལྷག་པའི་རང་མི་རིགས་ཀྱི་ཞབས་བྲོ་རིག་གནས་ལ་རྒྱུས་ལོན་དང་།སློབ་མའི་རིག་གནས་བྱང་ཚད་མཐོར་འདེགས་ཡོང་བ།སློབ་མའི་ཤེས་རྒྱ་ཕུན་སུམ་ཚོགས་པར་འགྱུར་བ་བཅས་ལའང་ནུས་པ་བླ་ལྷག་ཐོན་ཐུབ།དེར་མ་ཟད་ཞབས་བྲོ་སློབ་གསོ་དང་སློབ་ཁྲིད་ཀྱིས་སློབ་མས་མཛེས་པ་ཤེས་རྟོགས་དང་།མཛེས་པ་མྱོང་རོལ།མཛེས་པ་གསར་གཏོད་བཅས་ཀྱི་ནུས་པ་གསོ་སྐྱོང་བྱེད་ཐུབ།ཞབས་བྲོ་སློབ་གསོ་ཁྱབ་སྤེལ་བྱ་རྒྱུ་ནི་སློབ་ཚན་གསར་བ་བཅོས་སྒྱུར་དང་འཚམ་ཞིང་།སློབ་མའི་ཕྱོགས་བསྡུས་བྱང་ཚད་ལེགས་པོ་ལྡན་པ་དང་གསར་གཏོད་ཀྱི་སྙིང་སྟོབས་དང་མཉམ་ལས་ཀྱི་འདུ་ཤེས་ལྡན་པ།མི་གཞན་ལ་རྒྱུས་ལོན་དང་བདེ་བླག་ངང་འབྲེལ་འདྲིས་བྱེད་ཐུབ་པ་བཅས་ཀྱི་དུས་རབས་གསར་པའི་སློབ་མ་གསོ་སྐྱོང་བྱ་བའི་བླང་བྱ་ལའང་ཤིན་ཏུ་མཐུན་པ་ཞིག་གོ།